**ОБОБЩЕНА ИНФОРМАЦИЯ**

**Относно: Покана за набиране на пилотни проекти – b-solutions**

Поканата за набиране на пилотни проекти **b-solutions** е двугодишна пилотна инициатива, финансирана от бюджета на ЕС, управлявана от Асоциацията на европейските гранични регионите (AEBR) и популяризирана от Европейската Комисия - ГД „Регионална и градска политика“.

Целта на **b-solutions** е да идентифицира и насърчи устойчиви методи за разрешаване на гранични пречки с правно и / или административно естество по вътрешните сухопътни граници на ЕС (т.е. за България това за границите с Гърция и Румъния). Пилотните проекти не са предназначени за решаване на проблеми, свързани с липсата на инфраструктура или като източник на значителни инвестиции в граничните райони. Всеки проект (пилотни действия) ще има за цел да проучи едно конкретно решение за един конкретен проблем на дадена граница.

***Теми за кандидатстване и примерни дейности:***

За настоящата покана кандидатите могат да представят проектни предложения, насочени към **следните теми**:

1. *Заетост*

Кандидатите се насърчават да намерят решения за засилване на сътрудничеството между публичните институции по заетостта в пограничните региони, включително съвместни трансгранични служби по заетостта за подобряване на достъпа до обща информация за свободните работни места на трансграничния пазар на труда. Други области на действие могат да бъдат признаването на дипломи и умения, създаването на нова рамка за трансгранично стажуване, споделени решения за възможности за по-ефективно справяне с въпросите на данъчното облагане, социалното осигуряване и пенсионните права.

1. *Здравеопазване*

Съществуващи различни структури и принципи за трансграничното здравно обслужване, водят до различни и сложни процедури за предварително разрешаване на здравни услуги и заплащания / възстановяване на разходи; несъответствия при използването на технологиите и при споделянето на данни за пациентите; липсата на унифицирана достъпна информация, в т.ч. и липса на информация на езика на пациентите и др. Освен това ограничената достъпност и от двете страни на границата често затруднява пълното използване на здравните услуги. Аварийните и спасителните служби често са възпрепятствани при извършването на трансгранични интервенции.

1. *Транспорт*

Пилотните действия по тази тема не предвиждат инвестиции в транспортна инфраструктура, а следва да адресират координационни дейности на следните три нива: 1) инфраструктурни връзки, 2) предоставяне на услуги и 3) качество на услугите. Основна цел е да се подобри обществения транспорт, например с дейности като координиране на планирането на транспорта, ценообразуване на транспорта, интегриране на графиците, лесен и многоезичен достъп до информация, и т.н.

1. *Многоезичие*

Пилотните действия по тази тема следва да търсят решения, които да улеснят комуникацията, например като се приеме прилагане на двуезичие в трансграничния регион, ученето през целия живот на езика на партниращата държава и др.

1. *Институционално сътрудничество*

Дейностите по тази тема могат да бъдат в различни сфери, като например възможни съвместни решения за електронно управление за специфични трансгранични нужди, които биха улеснили живота на гражданите в граничните райони. Липсата на общ подход или разбиране, както и на взаимно признати документи могат да доведат до продължителни и скъпи процедури, дори и за ключови събития в живота на гражданите.

***Допустими кандидати:***

**Само публични органи** могат да подадат формуляр за кандидатстване. Допустимите публични органи следва да бъдат **политикоопределящи за някоя от горепосочените теми**. Всеки предложен пилотен проект трябва да има минимум по един кандидат от всяка от държавите, като единият от тях е определен за водещ партньор.

Публичните органи, които кандидатстват в рамките на поканата b-solutions, могат да представят **само по един проект по всяка от посочените по-горе теми**. Даден пилотен проект следва да осигури възможност на заинтересованите публични органи за изготвяне и съгласуване на общо решение, което би преодоляло съответната правна или административна пречка.

***Продължителност***

Максималната продължителност на даден проект (пилотни действия) е **15 месеца.**

***Бюджет***

Наличният бюджет за безвъзмездните помощ по поканата възлиза на **400 000 евро**. Всеки пилотен проект може да получи безвъзмездна помощ максимум до **20 000 евро,** като в рамките на поканата ще бъдат финансирани до 20 пилотни проекта.

***Краен срок* – 30 април 2018**

***Период за оценка* – май-юни 2018**